聞雪湖張簽判訃
作者：釋居簡
朝代：宋

paragraphs: 嘉興陸長官，遺我尺素書。
報云鈞天詔九地，奪我好友張雪湖。
雪湖翩翩上天去，下眎塵滓知何如。
因依未去時，泠然山澤癯。
萬象困搜攪，撚斷蒼髯鬚。
十年不調閉戶居，鐵石不受煙火腴。
辟俗如辟豕負塗，後來稍稍低簪裾，百步掩鼻猶反趨。
官高金多嬌妻奴，蠛蠓亂眼才斯須。
填門只有長者車，北海尊酒無時無。
明朝一飯欠宿儲，印泥指爪嗟鴻鵠。
精明定化爲蘭菊，紉稱騷人陸離佩，英泛綠尊澆魁雷。
騷人之腹秋蟬清，吐芳騰馥日日新。
紛紛郁郁仍輪囷，散爲天地無邊春。